Talous- ja sosiaalikomitean lausunto aiheesta "Ehdotus neuvoston asetus (EY), annettu Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta 7 päivänä toukokuuta 1990 annetun neuvoston asetuksen (ETY) N:o 1210/90 muuttamisesta"



Virallinen lehti nro C 095 , 30/03/1998 s. 0004



Talous- ja sosiaalikomitean lausunto aiheesta "Ehdotus neuvoston asetus (EY), annettu Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta 7 päivänä toukokuuta 1990 annetun neuvoston asetuksen (ETY) N:o 1210/90 muuttamisesta" (98/C 95/02) Neuvosto päätti 18. marraskuuta 1997 Euroopan yhteisöjen perustamissopimuksen 130 s artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut ympäristönsuojelu-, kansanterveys- ja kuluttajajaosto antoi lausuntonsa 6. tammikuuta 1998. Ainoa esittelijä oli María Candelas Sánchez Miguel. Talous- ja sosiaalikomitea hyväksyi 351. täysistunnossaan (tammikuun 28. päivän 1998 kokouksessa) seuraavan lausunnon äänin 109 puolesta 3:n pidättyessä äänestämästä. 1. Johdanto 1.1. EU:n erillisvirastojen talousarviokäytännössä noudatettavan avoimuusperiaatteen mukaisesti komissio esittää muutettavaksi yhdeksää niin kutsutun toisen sukupolven virastoista annettua asetusta, sillä kyseisiä virastoja perustettaessa niiden talousarvion sääntely poikkesi ensimmäisen sukupolven virastojen käytännöstä. 1.2. Ensimmäisen sukupolven virastojen () talousarvion hyväksyminen ja vastuuvapauden myöntämismenettely edellyttävät parlamentin myöntävän hallintoneuvostolle vastuuvapauden neuvostoa kuultuaan, kun taas toisen sukupolven virastojen () hallintoneuvosto myöntää vastuuvapauden viraston johtajalle, koska tämä on vastuussa talousarvion toteuttamisesta. 1.3. Tarkasteltuaan toisen sukupolven virastojen toimintaa niiden vakiinnutettua toimenkuvansa komissio on tullut siihen johtopäätökseen, että virastojen perusasetusta olisi muutettava talousarvion valvontaa ja vastuuvapauden myöntämistä koskevan menettelyn osalta. 2. Yleistä 2.1. Komissio toteaa parlamentin vaatineen toisen sukupolven virastojen talousarvion valvontavallan lisäämistä, vaikka ehdotusta ei olekaan sen kummemmin perusteltu, mistä voi päätellä, että kyseessä on kahden järjestelmän yhdenmukaistaminen, jonka tarkoituksena on antaa parlamentille vastuuvapauden myöntämisvalta. 2.2. Ehdotetut muutokset koskevat seuraavia seikkoja: 2.2.1. Vastuuvapauden myöntämisvalta. Noudatetaan perustamissopimuksen 206 artiklan määräystä, jonka mukaisesti parlamentti myöntää hallintoneuvostolle vastuuvapauden neuvostoa kuultuaan. 2.2.1.1. Kokonaan tai valtaosin omista varoista toimintansa rahoittaviin erillisvirastoihin () sovellettava menettely poikkeaa edellisestä, ja sen mukaisesti hallintoneuvosto myöntää vastuuvapauden Euroopan parlamentin suosituksesta. 2.2.2. Virastojen omat varat. Todettuaan, että jotkut erillisvirastot rahoittavat toimintansa kokonaan tai suurelta osin omin varoin, komissio ehdottaa varojen sääntelyä ottamalla ne osaksi yhteisön omia varoja. 2.2.2.1. Tilannetta hankaloittaa se, etteivät kaikki erillisvirastot, joilla on omia tuloja, hanki varojaan samalla tavoin, vaan varat saattavat olla peräisin konsultointitehtävistä, julkaisujen myynnistä, asiakkailta perittävistä maksuista jne. Koska kyseiset virastot ovat kuitenkin voittoa tavoittelemattomia yhteisöjä, varoista voitaisiin tehdä varauksia tiettyyn määrään asti edellyttäen, että hallintoneuvosto kirjaa varat varauksiksi parlamentin suostumuksella ja sen hyväksyttyä varaukset etukäteen. 2.2.3. Varainhoidon valvonta. Komission varainhoidon valvojan ehdotetaan valvovan kyseisten erillisvirastojen varainhoitoa. Näin varainhoidossa noudatetaan itsenäisyyden ja objektiivisuuden periaatetta. 3. Erityistä 3.1. Asetuksen (ETY) N:o 1210/90 muutos koskee 13 artiklan 2 ja 4 kohtaa. Nykyisessä järjestelmässä toisen sukupolven erillisvirastoissa noudatetaan mallia, jonka mukaisesti hallintoneuvosto myöntää vastuuvapauden viraston johtajalle ja nimittää varainhoidon valvojan. 3.2. Nyt ehdotetaan otettavaksi käyttöön vain yksi järjestelmä, jonka mukaisesti parlamentti myöntää viraston johtajalle vastuuvapauden hallintoneuvoston suosituksesta. TSK pitää muutosta myönteisenä, koska varainhoidon valvonta on näin objektiivisempaa, mutta hallintoneuvosto ei silti menetä päätösvaltaansa. 3.3. Talousarvion ja menojen valvontaa säätelevää 2 kohtaa muutetaan siten, että kyseistä toimivaltaa käyttää komission varainhoidon valvoja. On kuitenkin todettava, että ympäristökeskus on jo toiminut näin vapaaehtoisesti, joten käytännössä asiassa ei tapahdu minkäänlaista muutosta. Tämä vahvistaa keskuksen halukkuuden antaa ulkopuolisen valvoa vuotuista kirjanpitoaan. 3.4. Johtopäätöksenään TSK katsoo, että kaikki nykyisen järjestelmän parantamiseksi toteutettavat toimenpiteet, joiden ansiosta varainhoidon valvonta on tulevaisuudessa objektiivisempaa, edistävät yhteisön erillisvirastojen moitteetonta toimintaa. Bryssel, 28. tammikuuta 1998. Talous- ja sosiaalikomitean puheenjohtaja Tom JENKINS () Vuonna 1975 perustettuja virastoja ovat Euroopan ammatillisen koulutuksen kehittämiskeskus Cedefop (Thessaloniki) ja Euroopan elin- ja työolojen kehittämissäätiö (Dublin). () Euroopan ympäristökeskus, Euroopan koulutussäätiö, Euroopan huumausaineiden ja niiden väärinkäytön seurantakeskus, Euroopan työturvallisuus- ja työterveysvirasto, Euroopan unionin elinten käännöskeskus, sisämarkkinoilla toimiva yhdenmukaistamisvirasto, Euroopan lääkearviointivirasto, yhteisön kasvilajikevirasto, Euroopan rasismin ja muukalaisvihan seurantakeskus. () Sisämarkkinoilla toimiva yhdenmukaistamisvirasto, Euroopan lääkearviointivirasto ja yhteisön kasvilajikevirasto.